Գեղարուեստներու այս եօթերորդ ճիւղը յաջողեցաւ տարիներու հոլովոյթով իր ուրոյն լեզուն, ճաշակը, պատմելաոճը եւ բարձր թէքնիկ կարելիութիւնները ներկայացնել։ Բայց ափսոս, այդ ճամբորդութեան մէջ կորսնցուց ամենակենսական յատկութիւնը՝ հանդիսատեսը, կամ գոնէ մեզի այդպէս կը թուի։ Անձնական փորձառութիւնով շրջապատուած եմ ծանօթներու, բարեկամներու շրջանակով մը, որոնց մէջ շատեր տարիներէ ի վեր շարժանկարի սրահէ մը ներս ոտք չեն դրած։ Գոհացած են ձրիաբար իրենց մատուցուածով։ Ամերիկայի մէջ «Ապուշի Տուփ» կոչուած հեռուստատեսութեան ընկալուչը ԻԱ. դարու իշխանութիւնն է, որ յաջողած է բազմամիլիոններ բանտարկել իրենց տուներուն մէջ։